****

**Република Србија**

**МИНИСТАРСТВО ПРИВРЕДЕ**

**расписује**

**ЈАВНИ ПОЗИВ**

**за доделу кредитних средстава по**

**ПРОГРАМУ ФИНАНСИЈСКЕ ПОДРШКЕ МЛАДИМА КОЈИ СУ ПОЧЕТНИЦИ У ПОСЛОВАЊУ**

Програм финансијске подршке младима који су почетници у пословању спроводи се преко Фонда за развој Републике Србије.

За реализацију овог програма обезбеђена су средства у износу од РСД 1.000.000.000,00.

Право да се пријаве на Јавни позив имају предузетници, микро и мала привредна друштава који су регистровани у Агенцији за привредне регистре најраније од 01.01.2019. године, па надаље, чији је оснивач и законски заступник лице старости од 20 до 35 година, односно лице рођено у периоду од 01.01.1989. године до 31.12.2005. У привредном друштву који има више власника, већински удео мора бити у власништву једног или више физичких лица старости од 20 до 35 година (минимум 51%). У привредном друштву које има више законских заступника, макар један мора бити физичко лице старости од 20 до 35 година.

Средства опредељена овим програмом намењена су за:

* Набавку опреме
* Куповину или адаптацију пословног простора
* Куповину возила (у сврху обављања пословне делатности)
* Обртна средства – до 30% од износа кредита.

Услови кредитирања предвиђени овим програмом су:

1. износ кредита: до РСД 5.000.000,00;
2. рок отплате: 78 месеци, укључујући грејс период од 18 месеци;
3. каматна стопа: уз примену валутне клаузуле 1,5% на годишњем нивоу, осим у случају банкарске гаранције, онда је каматна стопа 1% на годишњем нивоу;
4. без накнаде и провизије за обраду захтева.

Средстава обезбеђења:

1. залога или хипотека првог реда на опреми/објекту која је предмет финасирања или евентуално постојећа опрема/ објекат исте или веће вредности,
2. меница фирме,
3. лична меница.
* Код дела кредитних средстава, која је могуће користити за потребе финасирања трајних обртних средстава (ТОС) – осим меница није неопходан додатни инструмент обезбеђења;
* Опционо: банкарска гаранција (каматна стопа 1%) или јемство правног/ физичког лица или неко друго средство обезбеђења које клијент понуди уз адекватну процену ризика.

Захтев за кредит, са пратећом документацијом, предаје се преко Портала Фонда за развој РС који се налази на сајту Фонда.

Јавни позив је отворен до утрошка средстава.